SpX-DM2 of SpaceX Demo-2 (kort vir SpaceX Demonstration Mission 2) was SpaceX se tweede orbitale toetsvlug en eerste bemande toetsvlug met ’n Crew Dragon-ruimtetuig. Dit sou op 27 Mei 2020 om 22:33:33 na die Internasionale Ruimtestasie gelanseer word, maar die lansering is minder as 17 minute voor die tyd afgelas weens gure weer. Dit is met die tweede probeerslag, op Saterdag 30 Mei om 19:22:45 UTC, gelanseer. Demo-2 was die eerste bemande ruimtevlug wat in Amerika gelanseer is sedert die laaste Pendeltuigsending in 2011, waarvan Douglas G. Hurley die vlieënier was. Hurley was die bevelvoerder van Crew Dragon Demo-2; saam met hom op die vlug was Robert L. Behnken. Crew Dragon Demo-2 was ook die eerste orbitale ruimtetuig met twee persone wat sedert 1982 in Amerika gelanseer is. Op 3 Augustus 2018 is aangekondig dat Douglas Hurley en Robert Behnken die primêre bemanningslede sal wees. Albei ruimtevaarders is veterane van die Pendeltuig-program en die Demo-2-vlug was albei se derde besoek aan die ruimte. Hulle was gerugsteun deur Michael S. Hopkins en Victor J. Glover.